ਵਾਸ਼ਿੰਗਟਨ, 26 ਫਰਵਰੀ
ਅਮਰੀਕੀ ਕਾਨੂੰਨਸਾਜ਼ ਮੁਲਕ ਦੇ ਸਦਰ ਡੋਨਲਡ ਟਰੰਪ ਵੱਲੋਂ ਐਲਾਨੀ ਐਮਰਜੈਂਸੀ ਦੇ ਅਮਲ ਨੂੰ ਰੋਕਣ ਦੇ ਮੰਤਵ ਨਾਲ ਇਕ ਤਜਵੀਜ਼ ਪਾਸ ਕਰ ਸਕਦੇ ਹਨ। ਕਾਨੂੰਨਸਾਜ਼ਾਂ ਦੀ ਇਸ ਪੇਸ਼ਕਦਮੀ ਬਾਰੇ ਸੱਤਾਧਾਰੀ ਰਿਪਬਲਿਕਨ ਪਾਰਟੀ ਵਿੱਚ ਵੀ ਹਮਾਇਤੀ ਸੁਰਾਂ ਉੱਠਣ ਲੱਗੀਆਂ ਹਨ।
ਟਰੰਪ ਨੇ 15 ਫਰਵਰੀ ਨੂੰ ਮੁਲਕ ਵਿੱਚ ਐਮਰਜੈਂਸੀ ਦਾ ਐਲਾਨ ਕੀਤਾ ਸੀ, ਜਿਸ ਨਾਲ ਉਨ੍ਹਾਂ ਨੂੰ ਮੈਕਸਿਕੋ ਨਾਲ ਲੱਗਦੀ ਅਮਰੀਕੀ ਸਰਹੱਦ ’ਤੇ ਕੰਧ ਦੀ ਉਸਾਰੀ ਕਰਨ ਲਈ ਅਰਬਾਂ ਡਾਲਰ ਦੀ ਰਾਸ਼ੀ ਤਕ ਰਸਾਈ ਮਿਲ ਗਈ ਸੀ। 1.4 ਅਰਬ ਡਾਲਰ ਦੀ ਇਹ ਰਾਸ਼ੀ ਉਸ ਮਨਜ਼ੂਰਸ਼ੁਦਾ ਰਾਸ਼ੀ ਤੋਂ ਕਿਤੇ ਵਧ ਹੈ, ਜੋ ਅਮਰੀਕੀ ਕਾਂਗਰਸ ਨੇ ਕੰਧ ਦੇ ਨਿਰਮਾਣ ਲਈ ਅਲਾਟ ਕੀਤੀ ਸੀ।
ਅਮਰੀਕੀ ਪ੍ਰਤੀਨਿਧੀ ਸਦਨ ਕੋਲ ਇਸ ਗੱਲ ਦੀ ਚੋਖੀ ਹਮਾਇਤ ਹੈ ਕਿ ਉਹ ਟਰੰਪ ਵੱਲੋਂ ਲਾਈ ਐਮਰਜੈਂਸੀ ਨੂੰ ਰੱਦ ਕਰ ਦੇਵੇ। ਜੇਕਰ ਅਜਿਹਾ ਹੁੰਦਾ ਹੈ ਤਾਂ ਇਸ ਨਾਲ ਰਾਸ਼ਟਰਪਤੀ ਦੇ ਇਸ ਵਿਵਾਦਿਤ ਕਦਮ ਨੂੰ ਸਖ਼ਤ ਝਟਕਾ ਲੱਗ ਸਕਦਾ ਹੈ। ਇਹ ਵੀ ਕਿਹਾ ਜਾ ਰਿਹਾ ਹੈ ਕਿ ਜੇਕਰ ਅਜਿਹਾ ਹੋਇਆ ਤਾਂ ਟਰੰਪ ਰਾਸ਼ਟਰਪਤੀ ਵਜੋਂ ਆਪਣੇ ਕਾਰਜਕਾਲ ਵਿੱਚ ਪਹਿਲੀ ਵਾਰ ਆਪਣੀ ਵੀਟੋ ਤਾਕਤ ਦਾ ਇਸਤੇਮਾਲ ਕਰ ਸਕਦੇ ਹਨ।

ਕਿਸ ਸਰਹੱਦ 'ਤੇ ਦੀਵਾਰ ਬਣਾਉਣੀ ਹੈ?
ਮੈਕਸਿਕੋ ਨਾਲ ਲੱਗਦੀ ਅਮਰੀਕੀ ਸਰਹੱਦ ’ਤੇ ਕੰਧ ਦੀ ਉਸਾਰੀ ਕਰਨੀ ਹੈ।